ΑΠΟΦΑΣΗ ΤΟΥ ΣΥΜΒΟΥΛΙΟΥ της 26ης Ιουνίου 1997 για την παρακολούθηση της εφαρμογής των πράξεων που εγκρίνονται σχετικά με τα θέματα ασύλου (97/420/ΔΕΥ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο Κ.3 παράγραφος 2 στοιχείο α),

το κατά προτεραιότητα πρόγραμμα εργασίας που θέσπισε το Συμβούλιο στις 30 Νοεμβρίου 1993 στις Βρυξέλλες, με το οποίο ζητείται η κατάρτιση ετήσιας έκθεσης για την πρόοδο στον τομέα της δικαιοσύνης και των εσωτερικών υποθέσεων και το ψήφισμα του Συμβουλίου, της 14ης Οκτωβρίου 1996, όπου καθορίζονται οι προτεραιότητες συνεργασίας στον τομέα της δικαιοσύνης και των εσωτερικών υποθέσεων για το διάστημα από την 1η Ιουλίου 1996 έως τις 30 Ιουνίου 1998 (1),

τα ψηφίσματα που έχει εγκρίνει το Ευρωπαϊκό Κοινοβούλιο στον τομέα του ασύλου,

Εκτιμώντας:

ότι, σύμφωνα με το άρθρο Κ.1 παράγραφος 1 της συνθήκης, τα κράτη μέλη θεωρούν την πολιτική ασύλου ως θέμα κοινού ενδιαφέροντος 7

ότι η παρακολούθηση της εκ μέρους των κρατών μελών εφαρμογής των πράξεων που έχει εγκρίνει το Συμβούλιο σ' αυτόν τον τομέα θα καταστήσει γνωστή την πρακτική εμβέλεια των εργασιών του Συμβουλίου και θα προσφέρει χρήσιμα διδάγματα για τις μελλοντικές του εργασίες,

ΑΠΟΦΑΣΙΖΕΙ:

Άρθρο 1

Η προεδρία διαβιβάζει κάθε χρόνο στα κράτη μέλη ερωτηματολόγιο στο οποίο αναφέρουν με ποιον τρόπο έχουν εφαρμόσει τις πράξεις που εγκρίνει το Συμβούλιο και οι αρμόδιοι για τη μετανάστευση υπουργοί και αφορούν το άσυλο.

Το ερωτηματολόγιο αυτό αναφέρεται στα ακόλουθα θέματα:

- διατάξεις, πολιτικές και πρακτικά μέτρα που εγκρίθηκαν κατά το προηγούμενο έτος από τα κράτη μέλη στους τομείς που καλύπτουν οι προαναφερόμενες πράξεις,

- τυχόν δυσκολίες που αντιμετωπίζονται κατά την έγκριση τέτοιων διατάξεων, πολιτικών και πρακτικών μέτρων,

- την πιθανότητα να εγκριθούν στο εγγύς μέλλον διατάξεις, πολιτικές και πρακτικά μέτρα στους τομείς που αναφέρονται στην πρώτη περίπτωση,

- πρακτική εφαρμογή των παραπάνω πράξεων, διατάξεων, πολιτικών και πρακτικών μέτρων και τυχόν δυσκολίες που αντιμετωπίζονται σχετικά.

Άρθρο 2

Βάσει του ερωτηματολογίου του άρθρου 1, τα κράτη μέλη προετοιμάζουν ενημερωτικό σημείωμα μέσα στο οποίο μπορούν να αναφέρονται ή να συμπεριλαμβάνουν τα οικεία τμήματα των τακτικών τους κοινοποιήσεων προς το κέντρο πληροφοριών, μελέτης και ανταλλαγών σε θέματα ασύλου (CIREA).

Άρθρο 3

Η Γενική Γραμματεία του Συμβουλίου μεταφράζει τα ενημερωτικά σημειώματα που αναφέρονται στο άρθρο 2 και τα θέτει στη διάθεση όλων των κρατών μελών και της Επιτροπής. Προετοιμάζει επίσης συγκεφαλαιωτική έκθεση που βασίζεται στα ενημερωτικά σημειώματα.

Άρθρο 4

Βάσει της συγκεφαλαιωτικής έκθεσης και κάθε άλλου σχετικού υλικού, για παράδειγμα από την Ύπατη Αρμοστεία των Ηνωμένων Εθνών για τους Πρόσφυγες (UNCHR), καθώς και, εάν είναι σκόπιμο, από μη κυβερνητικούς οργανισμούς, η προεδρία, από κοινού με την Επιτροπή, και κατόπιν διαβούλευσης με την UNCHR, συντάσσει έκθεση, η οποία περιλαμβάνει ανάλυση που υποδεικνύει, μεταξύ άλλων, και τα θέματα που απαιτούν περαιτέρω ανταλλαγή απόψεων μεταξύ κρατών μελών, καθώς και οιοδήποτε αναγκαίο πρόσθετο μέτρο.

Η έκθεση αυτή εξετάζεται στα πλαίσια του Συμβουλίου ενόψει της υποβολής της στο Συμβούλιο προς μελέτη.

Η προεδρία θα ζητήσει τη γνώμη της Ύπατης Αρμοστείας των Ηνωμένων εθνών για τους Πρόσφυγες σχετικά με την έκθεση αυτή και θα φροντίσει ώστε να ενημερωθούν τα κράτη μέλη για τις τυχόν παρατηρήσεις.

Άρθρο 5

Το ερωτηματολόγιο αποστέλλεται κάθε χρόνο στα κράτη μέλη μέχρι την 1η Ιουλίου τα δε κράτη μέλη υποβάλλουν τα ενημερωτικά τους σημειώματα μέχρι την 1η Οκτωβρίου.

Το πρώτο ερωτηματολόγιο καλύπτει την εφαρμογή για την περίοδο μέχρι την 1η Ιουλίου 1997.

Λουξεμβούργο, 26 Ιουνίου 1997.

Για το Συμβούλιο

Ο Πρόεδρος

H. VAN MIERLO

(1) ΕΕ αριθ. C 319 της 26. 10. 1996, σ. 1.